Trafikimi i vajzave dhe ndërgjegjësimi për fuqizimin e tyre në shoqërinë shqiptare
Në një diskutim në Uashington, themeluesja e Shoqatës së Grave dhe Vajzave Shqiptare paraqiti për komunitetin e diasporës, sfidat me të cilat përballen gratë e traumatizuara nga ky fenomen.
Amy Sebes e njeh mirë problemin e trafikimit të grave dhe vajzave dhe traumat e shkaktuara prej tij. Shoqata e Grave dhe Vajzave Shqiptare AAGW që ajo themeloi 15 vjet më parë u ka dhënë mbështetje sociale dhe emocionale qindra grave të trafikuara shqiptare duke i ndihmuar ato të fuqizohen dhe të riintegrohen në shoqëri. Megjithëse numri i vajzave të trafikuara jashtë vendit ka vazhduar të bjerë, ajo e sheh me shqetësim një prirje e re – trafikimin brenda vendit. “Trafikimi brenda Shqipërisë është rritur veçanërisht nga qytetet e vogla për në qytetet e mëdha dhe sidomos në Durrës gjatë muajve të verës. Kjo është një gjë shqetësuese”. Zëri i vajzave të trafikuara që kanë gjetur strehë dhe mbështjetje nga Shoqata e Grave dhe Vajzave i bëri më të prekshme sfidat e tyre për pjesëmarrësit që ishin mbledhur në ambjentet e organizatës jo-fitimprurëse Open Gov Hub. Është vërtetë një punë e palodhur dhe për t’u admiruar thotë anëtarja e Federatës PanShqiptare Vatra, Teuta Buçaj: Sara Çapaliku ka punuar në Shqipëri me organizatat joqeveritare që ndihmojnë gratë e trafikuara. Ajo thotë se ka ende shumë për t’u bërë në sensibilizimin e shoqërisë ndaj këtij fenomeni negativ. Ambasadorja e Shqipërisë në Uashington, Floreta Faber tha se përtej sfidave, Shqipëria ka rritur përfaqësimit të grave në nivele drejtuese dhe e njeh potencialin e tyre si motor për një shoqëri më të avancuar. Valerie Biberaj drejtoreshë ekzekutive, Fondacioni “Kate Spade”, Nju Jork, thotë: Pjesëmarrësit dërguan mesazhe frymëzuese për viktimat e trafikimit duke hedhur në letër fjalë inkurajuese për të gjitha ato gra dhe vajza që ende përballen me pasojat e një beteje të gjatë por ende të prekshme në Shqipëri.